ผลโพลเผย นร.กวดวิชาเพราะอยากรู้
สอบแข่งขัน-ครูสอนไม่รู้เรื่อง สาเหตุรอง ชงแนวทางแก้ปัญหาเสมา 1,เมื่อวันที่ 16 ธ.ค.2558 นพ.กำจร ตติยกวี ปลัดกระทรวงศึกษาธิการ เปิดเผยความคืบหน้าการวิเคราะห์สาเหตุของการที่เด็กชอบเรียนกวดวิชาหรือเสริมพิเศษนอกห้องเรียน ตามที่ พล.อ.ดาว์พงษ์ รัตนสุวรรณ รมว.ศึกษาธิการ ได้มอบหมาย ว่า จากการที่ตนได้ขอให้สวนดุสิตโพล มหาวิทยาลัยสวนดุสิต ได้ทำการสำรวจความคิดเห็นของเด็กและผู้ปกครอง ที่เรียนกวดวิชาในเขตกรุงเทพฯ โดยใช้คำถามปลายเปิดให้เขียนคำตอบเอง ซึ่งมีผู้ตอบแบบสอบถาม 1,035 คน จำแนกเป็นระดับประถมศึกษา 429 คน และมัธยมศึกษา 606 คน ผลปรากฏว่าเหตุผลที่เด็กต้องเรียนกวดวิชา อันดับ 1 คือเรียนเพราะอยากรู้ 83.28% รองลงมา คือ เรียนเพื่อสอบแข่งขัน 80.58% เรียนเพราะครูสอนไม่เข้าใจ 76.62% และผู้ปกครองบังคับ หรือเพื่อนชวน 65.80% เมื่อเจาะลึกลงในคำถามเหตุผลที่เรียนกวดวิชาเพราะอยากรู้ ส่วนใหญ่อยากได้ความรู้ใหม่เพิ่มขึ้น รองลงมา เข้าใจเนื้อหามากขึ้น ได้เรียนก่อนล่วงหน้าที่โรงเรียนจะสอน ใช้เวลาว่างให้เป็นประโยชน์และวิชาที่เรียนยากขึ้น ส่วนเหตุผลที่เรียนกวดวิชาเพื่อสอบแข่งขัน อันดับ 1 คือ อยากเรียนเก่ง รองลงมา เพื่อสอบเข้าเรียนในโรงเรียนใหม่ หรือคณะที่อยากเรียน อยากได้เกรดดีๆ กลัวสู้เพื่อนไม่ได้ รู้เทคนิคและแนวข้อสอบที่หลากหลายมากขึ้น,ปลัดกระทรวงศึกษาธิการกล่าวอีกว่า เมื่อดูถึงเหตุผลที่ต้องเรียนกวดวิชาเพราะครูสอนไม่เข้าใจ อันดับ 1 คือ เรียนตามไม่ทัน รองลงมา ครูสอนเร็ว ส่วนครูกวดวิชาเก่ง เชี่ยวชาญสอนสนุก และมีอุปกรณ์ที่ทันสมัย ช่วยให้การสอนน่าสนใจมากยิ่งขึ้น และยังมีเหตุผลที่น่าสนใจ คือ เด็กไม่รู้จะไปไหน ก็ไปเรียนกวดวิชา ซึ่งก็ตรงกับการสำรวจของสำนักงานคณะกรรมการการส่งเสริมการศึกษาเอกชน (สช.) อย่างไรก็ตาม ตนได้สรุปเรื่องดังกล่าว เสนอต่อ รมว.ศึกษาธิการแล้ว พร้อมทั้งมีข้อเสนอแนะด้วยว่า การเรียนกวดวิชาเพื่อสอบแข่งขันเป็นปัญหาอันดับต้นๆ ทั้งประถมศึกษาขึ้นระดับมัธยม ศึกษา และมัธยมศึกษาเข้าสู่มหาวิทยาลัย ดังนั้นกระทรวงศึกษาธิการ (ศธ.) ต้องกลับมาดูระบบการเข้าศึกษาต่อ โดยเฉพาะระดับมหาวิทยาลัยที่ไม่ควรจะแข่งขันทางวิชาการเอาเป็นเอาตาย ชนะกันด้วยจุดทศนิยมอย่างเดียว แต่ควรเป็นเกณฑ์การรับคนที่สามารถเรียนต่อได้ ใช้คะแนนความประพฤติเด็กมาประกอบ โดยให้คะแนนจิตอาสา คะแนนความดี และมีที่เรียนเพียงพอ เพื่อสร้างคนดีเข้าสู่สังคมมากยิ่งขึ้น แต่ไม่ได้มีการเสนอแนะให้ลดหรือเลิกการเรียนกวดวิชา.
เมื่อวันที่ 16 ธ.ค.2558 นพ.กำจร ตติยกวี ปลัดกระทรวงศึกษาธิการ เปิดเผยความคืบหน้าการวิเคราะห์สาเหตุของการที่เด็กชอบเรียนกวดวิชาหรือเสริมพิเศษนอกห้องเรียน ตามที่ พล.อ.ดาว์พงษ์ รัตนสุวรรณ รมว.ศึกษาธิการ ได้มอบหมาย ว่า
กำจร ตติยกวี,กระทรวงศึกษาธิการ,เรียนกวดวิชา,สวนดุสิตโพล,สำรวจความคิดเห็น,เรียนเพราะอยากรู้,เรียนเพื่อสอบแข่งขัน,ข่าวการศึกษา,ข่าว